钦定古今图书集成/方舆汇编/职方典/第1197卷 > 《青溪记》前人
## 钦定古今图书集成/方舆汇编/职方典/第1197卷 > 《青溪记》前人

去玉泉五里许，为一音寺界。一音寺亦智者所建，峰峦甚多，总名为一音寺岩也。翔舞飞腾，已异玉泉。中
有两峰特起，若象王回顾。下有聚落，背山临流，正玉
泉、青溪中路。询一音寺址，云“正在岩巅，今废矣。”可四
五里许，始入青溪诸山之界，裂雾奔云，姿态横生。昔
游桃花源上，酷爱其山势，生动天外，浪壁层层，以为
稀有。今见此山，不啻故人。生平有山水癖，梦魂常在
吴越间，岂知眉睫前有青莲世界乎？夫论峰势，玉泉
最为尊特。苦其层叠多态，起伏回环，吾不能不爱青
溪诸山。少年见妖姬高士见山色，虽浓淡不同，其怡
志销魂一也已。近寺忽见山溪滂湃喷舞，是为青溪。
青溪之跳珠溅雪，亦无以异于诸泉，独其水色最奇。
盖世间之色，其为正也、间也，吾知之，独于碧不甚了
然。今见此水，乃悟世间真有碧色，如秋天，如晚岚，比
之含烟新柳则较浓，比之晚箨初篁则较淡，温如玉，
滑如纨，至寒至腴，可拊可餐。至其沉郁深厚之处，螭
伏蛟盘窅不可测。入寺后，折而右步至龙女庙，即青
溪发源处。昔僧法琳于此作论，龙女来听，因祠之。祠
前有方广地，最宜听水。相传泉发源周江，故与江水
共消长。然石中出泉，至冬犹滂湃，乃诸泉所无。泉之
上有峰一壁，若烛泪，下江驳蚀，巉嵚可畏。其色朱碧
相宣，霞雪杂出，皆千万年雨溜所成。为洞二：大士洞
径路斗绝，惟卧云洞在道傍，若夏屋可居，即琳法师
著论处，元又有卧云禅师居之，故亦名卧云洞。洞边
石磊磊，色碧而中空，酷似太湖之佳者。与度门，觅一
卓庵处。后倚危石，前临九子，晚饮龙女庙前。按《水经
注》：“青溪水出县西青山之东，有滥泉，即青溪源也。以
源出青山，故曰青溪。”今人殊不知滥泉，青山名，盛弘
之云：“洞水旁生，凌空交合。危楼倾出，恒有落势，风泉
传响于青林之下，岩猿流声于白云之上，游者常若
目不周翫，情不给赏。是以林徒栖托云客宅心，多结
道士精庐，即此地也。”则青溪之胜，其来久矣。秣陵亦
有青溪，发源锺山，水光山色，远不及此。而此处名不
甚显，题咏亦少，岂非以其僻哉？侯景叛时，陆法和正
住青溪，与南郡朱元英论《兵事》。盖青溪，固居士，往来
处亦宜祠。